En 22-årig kvindelig cyklist har natten til søndag mistet livet ved en trafikulykke i Aalborg, hvor hun blev ramt af en personbil i et kryds i nærheden af Gug. Den 19-årige mand i bilen kontaktede selv alarmcentralen efter ulykken. - Ulykken sker ved 2-tiden i krydset ved Ny Kærvej og Sønderbro i den sydøstlige del af byen, siger vagtchef Per Vagn Nielsen fra Nordjyllands Politi. Der var tilsyneladende ingen andre personer, som overværede ulykken. Politiet opfordrer eventuelle øjenvidner til at henvende sig. - Kvinden kommer cyklende fra østlig retning ud i krydset, og samtidig kommer bilisten fra den anden side. Det er et lysreguleret kryds, men hvem af de to, der er kørt over for rødt, er vi endnu ikke klar over, siger vagtchefen. Cyklisten blev erklæret død på stedet. Kvinden kommer fra Aalborg, men var for nylig flyttet til København for at studere, fortæller Nordjyllands Politi. Umiddelbart tyder intet på, at føreren af bilen har kørt for hurtigt eller var spirituspåvirket, oplyser politiet. /ritzau/

Opsummering:
22-årig kvinde blev ramt af bilist i vejkryds ved Aalborg. Politiet efterlyser vidner til ulykken.